Poesias Criticas
(estratto)

" E giaghi cheres connoschere sa caridade preideresca, cun più sanu criteriu e cussenzia curre sas zittades, dimanda su passadu, cuntempla sos monumentos; issutterra lapides, appelladi a sa memoria de sos viventes e in tottu sos ispidales, ospizios, orfanatrofios, asilos infantiles o seniles, pubblicas iscolas e in calesisiat istitutu de beneficenzia, has a incontrare su nomen de unu sazerdote. 
Sa redenzione de sos isciaos, sa Santa Infanzia, s'opera de sos morettos e de sos surdos-mudos, su succursu a su pauperismu in sos regnos protestantes, e-i s'astinenzia dai sos licores velenosos chi disertaiant s'Inghilterra, s'India, sa China sunt effettu de sa caridade de cuddos cuccuritusos. 
(...) Ma si ripitit dai su criticu poeta nostru: Deviat leggere Istevene II, chi Gesù Cristu hat nadu: su regnu meu no est de custu mundu.-- Cust'est s'Achille, si cheres troppu istantiu, de sos oppugnadores antigos o modernos, de su Dominiu Temporale de sos Pabas; ma si Migheli haeret bene leggidu e cumpresu su Capitulu XVIII v. 33, 34 e sighente de s'Evangeliu de S. Giuanne chi nos zitat, haiat bidu chi Gesù Cristu rispondende a Pilatu chi lu dimandaiat si isse fit su Re de sos Giudeos, li narzesit: Su regnu meu no est de custu mundu; e cun custas peraulas intendiat de faeddare de sa sola persona sua; (...) sa risposta de Gesù Cristu hat niente ite fagher cun su dominiu temporale de sos Pabas. Anzis, su negare a sos Pabas su dirittu de regnare e de haer dominiu temporale, est su massimu assurdu chi si potat pronunziare; proite su Paba fit fattu Re pro ispontanea summissione chi a isse fattesint prinzipes e populos, proite s'autoridade sua est fundada e cunfirmada dai sa prescrissione de tantos seculos, cantos no nde contan atteras monarchias; proite est istadu riconnoschidu dai tottu sos monarcas e guvernos de su mundu e ancora da issos rispettadu e protettu. Si custos titulos no balent si detronizzent tottu sos regnantes de sa terra, proite nisciunu bi nd'hat chi potat bantare, nemancu dai lontanu, dirittos cantos sos Romanos Pontifizes. 
(...) Ma non bastat a Migheli s'haer fattu sos Pabas e-i su Clero Romanu autores de ogni male de s'Italia; pienu de unu santu zelu pro sa gloria de Deus e de sa morale cristiana!! nde riprendet sos vissios e-i sos iscandalos; lis rinfacciat su lussu immoderadu de carrozzas, de giendarmas, de paggios, de lacchès; sa superbia de si fagher giamare Babbos, Mazzores, Mastros e Duttores, cosas tottu iscandulosas chi ripugnant a s'umilidade, virtude a isse tantu cara?!... Custa bella rajione de su lussu, si Migheli haiat abertu s'Evangeliu, haiat bidu chi fit posta in campu sa prima olta, e la cheret ischire dai chie? Dai Giudas, su cale idesit chi sa Maddalena haiat cun troppu lussu impleadu unu grande vasu de unghentu preziosu in giru a Gesù Cristu, mentres si podiat bendere e impleare mezus su pregiu in vantaggiu de sos poveros. E comente fit tando usada contra a Gesù Cristu, l'usat como Migheli contra a s'isposa sua sa Ecclesia Santa. Gesù Cristu però no approvesit a su perfidu cudda rejone, e anzis bantesit sa Maddalena de cuddu lussu, comente de un'opera santa: su matessi si nerzat de cudd'esternu decoro chi usant sos Prinzipes e Pastores de sa Ecclesia Santa, chi Migheli giamat pompa blasonada. (...) Ma un'attera bi nd'hat chi si giustificat su lussu in sos Potentados seculares, meda pius lu giustificat in sos Romanos Pontefizes e Cardinales; ed est chi sos tempos, sas circustanzias esigint in chie est costituidu in alta dignidade, chi siant circondados dai una moderada pompa esteriore chi risaltet e rendat rispettabile sa matessi dignidade chi rappresentant, senza chi pro custu pregiudichent sa virtude de s'umilidade, chi non cunsistit zertu in s'apparenzia esterna, chi tiat esser ipocrisia, nè deo lu tia suggerire a su Cleru Romanu. Ma; e inue Migheli hat imparadu custas zelestes virtudes? E comente pretendet de ider su sole cun sos ojos de s'aquila, cando tenet appenas sos ojos de sa talpa? Sos Cattolicos, si, giamant su Paba: Babbu, Mazzore, Mastru e Duttore, proite mancari iscant chi siat un homine simile a sos atteros homines, ischint però ch'hat un'autoridade e una dignidade chi no hamus nois; ch'est supremu pastore, duttore universale de sa Ecclesia; ch'est un homine si, ma un homine a su cale Gesù Cristu, eterna veridade, hat prommissu s'assistenzia sua proite no isbagliet mai e siat infallibile in imparare sa veridade cattolica; 
(...) Ecco, o Migheli, s'homine chi sos fideles cattolicos giaman, Mazzore, Mastru e Duttore, e si tue no esseras zegu che-i sa talpa, e no haeres cuddu coro incircumcisu e duru, e-i cudda conca falchina chi attribuis a sos Sazerdotes, e chi Deus solu in sa misericordia sua hat a poder adderetare o truncare, forsi non tias penare meda a t'umiliare ancora tue a ti suttamittere a s'isplendore e a s'ubbidienza de tanta autoridade. 
(...) Ma si ripitit: sos preideros sun avaros, incontinentes e vissiosos. Si, rispondo, bi nd'hat de sos sazerdotes vissiosos, ed eo lu deploro cant'e tue e forzis pius de te, proite sigomente s'immensa dignidade sazerdotale est collocada in sa debilesa de sos homines, gasie est naturale chi b'hapat de cuddos chi bi manchent; ma e pro custu s'hant a dever cundannare tottu senza piedade? 
(...) Non poto finire senza primu rinfacciare ai custu modernu riformadore de su Clero Romanu (chi si no hat praticadu s'iscola de s'ingiuria, zertu fit educadu in cudda de sa calunnia e de s'impiedade), s'iscetticu e befardu risu chi si faghet de su cristianu domma de s'inferru eternu, pro nos liberare dai su cale, su Verbu de Deus s'est fattu homine; e in sa natura humana s'est sacrificadu dai s'altu de sa Rughe, vittima e olocaustu de redenzione, pro nois tottu a s'Eternu Babbu. Cun cinicu sarcasmu cundidu de volte rianismu, lu giamat prinzipiadu dai s'edade de Omero, e minettat de l'atterrare cun cudda bufera totta sua, giamada litteratura moderna, chi forsi, poverinu, non ischit ite cheret narrer!... Eo però, chi non ricurro a s'edade de Omero pro ischire chi bi siat s'inferru, raccumando a Migheli gia chì si compiaghet de cantu est iscrittu in s'Evangeliu, a leggere cun sanu giudissiu su capitulu XXV de S. Matteu ei su capitulu XVI de S. Luca, inue si raccontant tales fattos, chi, si no est ostinadu a serrare sos ojos a sa lughe, l'hant a cumbinchere, chi s'inferru s' incontrat e non tenet portas taruladas, chi timant sos bentos; ne-i su poveritu cun sos lorinos frastimos suos s'hat a fagher connoschere non solu senza fide e senza piedade, ma de unu giudissiu induridu e oscuradu dai sa passione o dai s'ignoranzia. Siat poi o non siat frammassone, zertu est chi isse moralizzat e dommatizzat a sa frammassona, chi pro nois cattolicos, sa teoria de sa frammassoneria, non sonat filantropia nè humanitarismu, ma ateismu, socialismu, comunismu, epicureismu, cioè anticristianesimu. 
Sa poesia edducas de A. D. Migheli la giudico calunniosa a su Cleru Romanu, falza in s'istoria, impia in Religione, iscandalosa a sa soziedade, e pro conseguenzia pestifera a sa mente, a su coro, a sa fide de ogni cristianu". 

Da:
Introdussione
(estratto)

Allargu dae me, Musa maligna, 
Odiu de su bene temporale, 
Pro disventura naschid'in Sardigna, 
E pro issa disgrassia fatale, 
Disturbu d'una nassione digna 
Ca cheres s'isterminiu totale 
De sa Santa Ecclesia Romana, 
Cun tanta miscredenzia inumana. 

Comente, Musa, ti giamas Famosa, 
Cando chi cudd'avita religione 
Cheres distrutta sende preziosa, 
Sa cale dat sa paghe e unione; 
Sempre connota digna e portentosa; 
Vera salude de sa nassione; 
No est issa sa tranquillidade 
De custa amada patria libertade? 

Allargu dae me già mi cumprendes 
Musa maligna e de perversidade, 
Ch'a sa Musa Romana no attendes, 
Sa chi cantat s'eterna veridade; 
Anzis cun tant'orgogliu l'offendes 
Non pensende in s'eterna bonidade: 
Allargu dae me, vive in disparte, 
Ch'a cantare Epicuru no hap'arte. 

Musa, chi cun avvisos premurosos 
Cheres sa nassione tottaganta 
Rivoltare, e a sos religiosos 
Falsificas sa legge pura e santa; 
Sos dommas sacros e misteriosos 
Aburris, cun malignidade tanta, 
Chi superba, orgogliosa e ostinada, 
La terrorizzas sa patria amada. 

-------------------------------- 

Allargu dae me, Musa profana, 
Ch'has diversas immaginassiones, 
Chi eo a sa Ecclesia Romana 
Fidele fatto venerassiones; 
Tue faghe a sa legge Luterana 
Onores, pro effettos chi suppones 
De tranquillizzare anim'e vida, 
Essende sa Ecclesi'aburrida. 

Allargu, Musa, de Satanan feu, 
Avvers'a sas Dottrinas pius caras, 
Ca non cheres ministros d'unu Deu 
Anzis d'esser indignos los dichiaras; 
Non cres in issos, nè cheres impleu 
De personas sagradas, dignas, raras; 
Amas sa libertade sanitaria; 
Sa ch'a Deus vivende istat contraria. 

Amas s'indipendenzia Romana, 
Non cheres nè prezettos, nè Dottrinas; 
No amas una legge Cristiana, 
Nè ministros de operas Divinas; 
Amas sa miscredenzia inumana, 
Cun sa quale sa patria ruinas; 
E pro custos motivos solu crè 
Musa maligna allargu dae me. 

-------------------------------- 

Torremus a su primu fundamentu 
De s'inferru a sa base singulare, 
'Ue animosu su coraggiu has tentu, 
Forsi pro t'esser cherfidu esaltare, 
De negar'e s'inferru su turmentu, 
E de su Chelu s'eternu gosare; 
Inoghe insistit s'argumentu meu, 
S'est giustu o no unu immortale Deu. 

Deus, in su prinzipiu hat criadu 
Su prim'homine Adamu: si o no? 
De anima immortale l'hat dotadu, 
O lu negas? ed eo ti lu prò: 
Su corpus a sa morte cundannadu 
S'anim'hat salvu: e si negas ti dò 
Pro testimonz'un iscrittu divinu, 
Giustu pius de cuddu Fiorentinu. 

S'azzettas de Adamu s'indicadu 
De l'aer dadu un'anima immortale, 
De azzettare t'enit obbligadu, 
Chi b'hapat unu Re Celestiale, 
E chi cumandet tottu su creadu, 
E presidat s'eternu Tribunale; 
S'azzettas tottu, no podes negare 
Ch'anima lessat senza giudicare. 

Essende realmente giudicada 
S'anima de ogn'homine mortale, 
Nar'a ue tet esser destinada 
Un'anima, ch'in vid'hat fattu male? 
E ite naras, tet esser salvada 
O b'est sola sa pena temporale? 
Ite naras, amigu, o inimigu, 
Bi nd'hat o no de premiu e castigu? 

-------------------------------- 

Rispondemi, si s'anima maligna 
Ch'istat cun Deus in avversidade 
La collocat u'est s'anima digna, 
O tra custas non b'hat diversidade? 
O sa mala la trattat che benigna, 
O no hat s'iscrittura veridade 
Ch'hapat sa mala eterna dannassione, 
Ei sa ona eterna salvassione? 

Cussa dannassione, ista seguru, 
Ch'est s'inferru e non podes dubbitare, 
Pro sa salvassione non sias duru 
De crer chi b'est su Chelu pro gosare; 
E ancora est forzosu de crer puru 
Chi b'est su Purgadoriu; e negare 
No lu podes, si in Deus be-i crese, 
E si non cres, est ch'ereticu sese. 

Ducas fit custu su primu argumentu 
De torrare ca fit prinzipiadu, 
S'inferru fit su primu fundamentu, 
Su ch'in sa prima critica has negadu; 
E-i como mi cambias de assentu 
E tottu su prinzipiu has lassadu; 
Si custu cres chi ti fetat onore, 
Sighi; ma ses de sensu inferiore. 

Sighi e tratta materias elevadas, 
comente nadu has in su primu cantu; 
Ma si narant, materias traviadas 
Infideles chi meritant piantu; 
Pro su pubblicu bene, presentadas 
Dignamente cun amore santu, 
Chi rattristas sos coros pius amantes 
De unu Deus e-a Deus costantes. 

Ca cantas contr'a su Romanu Clero, 
Faghes intender chi ses elevadu?! 
Ma sunt sas elevadas de Lutero 
Contr'a sa fide, oppostu e ostinadu, 
Ma chi cretat sa patria, no ispero, 
Cantu has nadu e d'ingiustu presentadu 
In sa prima, e in custa istudiada! 
Fatta como, de ingiurias circundada. 

---------------------------------- 

Passemus como a su Clero Romanu 
Pro sa Sede e Dominiu temporale, 
U'orgogliosu has fattu su pianu 
De criticare a tottu in generale, 
Ca fit cust'argumentu pius sanu, 
Has lassadu su puntu prinzipale 
De s'inferr', ue fisti dimandadu, 
Prim'argumentu dae te criticadu. 

Mi nesti andare a s'Italica istoria 
Pro poder su zitadu esaminare, 
U'est imperitura sa memoria 
De sos dignos ch'has devidu indicare, 
D'Enricu e de Astolfo sa vittoria, 
Contr'a sos Pabas de su sacru Altare, 
Sos chi nesti cun impetu prezisu 
Chi cun gherras s'Italia hant divisu. 

Intremus dae sa distrussione 
De su tempus de Cesare paganu, 
Da sa benigna terminassione 
De s'orrendu martiriu Cristianu, 
Denotende sa prima donassione 
Fatt'a su Paba già pius lontanu, 
De su seculu ottavu ch'has zitadu 
Ch'a Sutri Liutprandu hat regaladu. 

Hap'a esaminare sos affares; 
Ue fist'in materias elevadu, 
Dendedi tantos fattos esemplares, 
Chi no b'hat veridade in cant'as nadu, 
De sos ch' hant profanadu sos altares, 
E de sos ch'hant su sacru veneradu, 
Contrariende sos nados crudeles 
Chi fin giustos a Deus fedeles. 

Tando damus prinzipiu si t'impignas, 
De iscultare senz'ingiuriare; 
Meritu dende a sas animas dignas 
E i sas malas de contrariare; 
Dende su tortu a sas Cortes malignas 
De sos Res, chi cheriant ruinare 
S' Apostolica Sede istabilida 
Dae Deu pro un'eterna vida. 

…

"Tue, Migheli, nara a s'Autore de sa Buglia noa Antoni Cocco de Bonorva dae parte de s'autore de sa presente custas duas istrofas. 

Nar' a su Bonorvesu 
Antoni Cocco su cumpagnu tou!? 
Ch' in nudda l'hap'offesu, 
Nè rispost'hapo a su cantare sou; 
Ca pro l'aer attesu 
In risposta pro cuddu Risu Nou! 
Non fit cumbeniente 
Ca fit a fagher bascesa indezente. 

Ma narali ch'ancora 
So cuddu chi non timo avversidades; 
Chi so intro e non fora 
De s'impresa chi trattat veridades, 
Ei s'infamadora 
Via piena de malignidades 
La lasso a chie l'hada 
In podere, che perla conservada!" 

…

"Bennidu a cognissione s'Autore de sa presente chi unu tale Peppeddu Cau est nominadu Giuighe (si cheres pagu cumpetente) pro dezidere su cuntrastu de sa poesia tra Antoni Chessa, A. Dominigu Migheli e Antoni Cocco, li dedicat sas duas istrofas sighentes: 

Faghe Peppeddu una giusta sentenzia; 
A chie hat tortu su tortu a li dare, 
Riprova s'inculpadu, s'has cussenzia, 
Rammenta su trattadu, in giudicare; 
Intantu ti prevenzo un'avvertenzia, 
Si nos dezidis, attenzionare! 
Non suzzedat che fattos ch'hat costadu 
De giudicare a chie hat giudicadu! 

Già chi ses eleggidu e proclamadu 
In cust'opera a fagher su giudiziu, 
Onora su chi giustu had operadu 
Volontariamente in cust'offiziu; 
A chie hat tortu siat pubblicadu, 
Notendelu in iscrittu e dende indiziu: 
Notifichende passadu e presente 
In limba sarda a sa patria zente."